VSRS sklep I R 110/2015
Datum: 2015-10-08T02:00:00.000+02:00
ecli: ECLI:SI:VSRS:2015:I.R.110.2015
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - delegacija pristojnosti iz tehtnih razlogov - objektivna nepristranskost sodišča - nekdanji sodnik pristojnega sodišča kot stranka v postopku

## Jedro

Po presoji Vrhovnega sodišča je okoliščina, da je bil dolžnik dolga leta sodnik na sodišču, ki je v isti stavbi kot Višje sodišče v Celju ter da so se sodniki Višjega sodišča v Celju z njim dnevno srečevali in bili tudi sodelavci, takšna okoliščina, ki utemeljuje ugoditev predlogu za prenos pristojnosti po 67. členu ZPP.

## Izrek

Za odločanje v tej pritožbeni zadevi se določi Višje sodišče v Mariboru.

## Obrazložitev

1. V teku je izvršilni postopek med uvodoma navedenima upnikom in dolžnikom. Višjemu sodišču v Celju je bila kot pritožbenemu sodišču predložena zadeva zaradi odločanja o dolžnikovi pritožbi zoper sklep o ustavitvi izvršilnega postopka. Višje sodišče v Celju je na Vrhovno sodišče naslovilo predlog za določitev drugega stvarno pristojnega sodišča, ker je bil dolžnik dolgoletni sodnik, sprva Temeljnega sodišča v Celju, nato Okrožnega sodišča v Celju ter so se vsi sodniki Višjega sodišča v Celju z njim dnevno srečevali, bili tudi sodelavci.

2. Predlog je utemeljen.

3. Po 67. členu Zakona o pravdnem postopku (v nadaljevanju ZPP) lahko Vrhovno sodišče tudi na predlog pristojnega sodišča določi drugo stvarno pristojno sodišče, da postopa v zadevi, če je očitno, da se bo tako laže opravil postopek, ali če so za to drugi tehtni razlogi. Po ustaljeni sodni praksi predstavlja tak razlog tudi okoliščina, zaradi katere bi lahko bila prizadeta objektivna nepristranskost sodišča, ki se izraža v percepciji javnosti o objektivnosti in neodvisnosti sodišča. Po presoji Vrhovnega sodišča je okoliščina, da je bil dolžnik dolga leta sodnik na sodišču, ki je v isti stavbi kot Višje sodišče v Celju ter da so se sodniki Višjega sodišča v Celju z njim dnevno srečevali in bili tudi sodelavci, takšna okoliščina, ki utemeljuje ugoditev predlogu za prenos pristojnosti po 67. členu ZPP.

4. Zato je Vrhovno sodišče za odločanje v tej pritožbeni zadevi določilo drugo stvarno pristojno sodišče, konkretno Višje sodišče v Mariboru.